КъБКъМУ-р къэзыуххэм я махуэ лъапIэр
КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым Iэтауэ щагъэлъэпIащ мы гъэм еджапIэ нэхъыщхьэр къэзыуха щIалэгъуалэр.
Балигъ гъащIэм хэувахэм махуэ лъапIэр даIэтыну, ягъэгушхуэну къахуеблэгъат КъБКъМУ-м и ректорыр, институтхэм я унафэщIхэр, факультетхэм я деканхэр, егъэджакIуэхэр, ныбжьыщIэхэм я Iыхьлыхэр, ныбжьэгъухэр, республикэм и уэрэджыIакIуэ цIэрыIуэхэр.
ГуфIэгъуэ зэхыхьэр зытеухуахэм псалъэ гуапэкIэ захуигъэзащ КъБКъМУ-м и ректор Апажэ Аслъэн. Абы къыхигъэщащ мы илъэсым я еджапIэр къэзыуххэм пыщIэныгъэ нэхъ быдэ яхуиIэу зэрыщытар, сыту жыпIэмэ 2013 гъэм студентхэр къыщащтэм щыгъуэ ахэр зэрыщIагъэтIысхьэ комиссэм жэуап зыхь и секретару лэжьати, дэтхэнэ зыми нэхъ хуэнабдзагубдзаплъэу къызэрекIуэкIар. Къыхаха IэщIагъэм емыпцIыжу, гъащIэм къахуигъэув къалэн щхьэпэхэр фIыуэ ягъэзащIэу псэуну ныбжьыщIэхэр къыхуриджащ Апажэм.
— Фызэреджа илъэсхэм къриубыдэу егъэджакIуэхэр егугъуу къывдэлэжьащ, щIэныгъэ нэс къызэрывбгъэдалъхьами шэч хэлъкъым, — жиIащ абы. — Догугъэ ди гугъуехьыр мыкIуэдыну, дэтхэнэри фызыпэрыувэну IэнатIэм фи къару фемыблэжу фыбгъэдэтыну. Студент илъэсхэр фи гъащIэм къыщыхъуа фIыгъуэ нэхъыфI дыдэхэм ящыщу фигу къинэжыну, университетыр зэрыгушхуэн цIыху къыфхэкIыну дыхуейщ.
ЕджапIэ нэхъыщхьэр къызэраухам и щыхьэт тхылъыр зратыжхэм яхэтт ар диплом плъыжькIэ къэзыухахэри — абыхэм я бжыгъэр 157-рэ хъурт. Жыджэру университет гъащIэм зэрыхэтам, ехъулIэныгъэфIхэр зэрызыIэрагъэхьам папщIэ абыхэм фIыщIэ тхылъхэр иратащ.
ГъащIэм зэрыхэпсэу-кIын щIэныгъэ, IэщIагъэ къезыта университетым, гугъу закъыдезыгъэхьа егъэджакIуэфIхэм яхуэгъэза фIыщIэ псалъэхэр жаIащ еджапIэр къэзыуххэми. Абыхэм къыхагъэщащ я IэщIагъэр я псэм фIэфIу къызэрыхахар, лъэпкъ Iуэхур ипэкIэ гъэкIуэтэн къалэныр зи пщэ дэлъхэм зэращащыр зыхащIэу, пэжагъ яхэлъу а IэнатIэр зэрырахьэкIынум шэч къызэрытрамыхьэр.
ХЬЭРЭДУРЭ Аллэ.
